Endine jaamahoone Ristil
**Risti raudteejaam** oli raudteejaam Lääne maakonnas Lääne-Nigula vallas Risti alevikus.

Läbi Risti kulges kuni 2004. aastani laiarööpmeline Keila–Haapsalu raudtee. Risti raudteejaamale eelnes Keila poolt tulles Metsa ja järgnes Vaharu raudteepeatus.

Raudteejaamas asus kaks madalat perrooni, lisaks peateele kaks jaamateed ning tervikliku vaksaliansambli moodustanud jaamahoone ühes abiehitistega.

Viimane regulaarne reisirong (DR1A-226) liinil Tallinn-Haapsalu sõitis läbi Risti 22. septembril 1995.

2024. aastaks oli kavas taastada Turba–Risti vaheline raudteelõik, mis oleks olnud osa Tallinna–Haapsalu raudteeliini taastamisprotsessist.

Praegu asub vanal raudteetammil Läänemaa Tervisetee.

Jaamahoone
----------

Risti jaamahoone enne II maailmasõda
1905. aastal valminud jaamahoone ehitati tüüpprojekti järgi sarnaselt Palivere ja Riisipere jaamahoonega. Risti jaamahoone erineb eelpool nimetatutest aga suuruse poolest, olles oluliselt pikema kehandiga ning sarnaneb Eestis seetõttu rohkem Võru raudteejaama hoonega, mis valmis küll mõnevõrra varem. Risti jaamahoone puhul on aga muudetud ehitise paigutust, kuna erinevalt teistest jaamahoonetest on keskrisaliidiga fassaad suunatud raudtee poole.

1962. aastal viidi läbi hoone kapitaalremont.

Praeguseks on kroonuhistoritsistlikus stiilis jaamahoone osaliselt renoveeritud. Algsest vaksaliansamblist on säilinud suur hulk abiehitisi, näiteks veetorn, pagasikuur, puitelamu, veevõtuhüdrant jne.

Mälestusmärk
------------

Risti raudteejaama küüditatute mälestusmärk ja veetorn
23. augustil 1999 avati Risti raudteejaama kõrval koos mõnesaja meetri pikkuse endise raudteelõiguga mälestusmärk "Raudteerööpad mäletavad…" kõigile Lääne-Eestist pärit küüditatutele. Vanal kaubaplatvormil mitmest küljest vaadeldava raudteerööbastest ristikujulise mälestusmärgi kavandi autor on Risti elanik, arst, luuletaja ja karikaturist Viljar Ansko. Perrooni küljel on aastaarvud 1941–1949 ja tekst mälestustahvlil viitab Lääne-Eestist aastail 1941–1949 küüditatuile.

Läbi Risti kui Läänemaa piiripunkti viidi Siberisse enamik läänlasi ning ka Pärnumaa, praeguse Raplamaa, Hiiumaa ja Vormsi rahvast. Kokku küüditati Risti kaudu ligi 3000 inimest.

Risti raudteejaama veetorn
--------------------------

Risti veetorn (19. juuli 2019)
Tsaariaegne Risti raudteejaama veetorn kuulub Risti raudteejaama kompleksi juurde. Raudteejaam rajati koos raudteeliiniga 1904. aastal, aasta hiljem valmis jaamahoone ning arvatakse, et veetorn rajati ilmselt samal ajajärgul. Veetorni funktsiooniks oli auruvedurite veega varustamine. Torni ülaosas asus veepaak ehk reservuaar. Torni alumisel korrusel asus veesoojendi ehk katel, millega soojendati torni, vältimaks vee külmumist paagis. Tänapäevani on säilinud veemõõdulatt ja metallist uhke keerdtrepp. 

Lääne-Nigula Vallavalitsus osales tööstuspärandi turismiprojektis "Revival of Industrial Heritage for Tourism Development" (ingliskeelse lühinimega Industrial Heritage) 2018. aastal, mille raames renoveeriti veetorn, tänu millele avaneb võimalus tutvuda veetorni sisemusega. Mööda ajaloolist keerdtreppi saab minna torni teisele korrusele, kus on näha veepaak, milles vett hoiti. Teiselt korruselt avaneb ilus vaade ka tervele Risti alevikule. Torni esimesel korrusel on võimalik tutvuda tolleaegsete töövahenditega ning näitusega, mis kirjeldab tööd veetornis ning jaama ajalugu. Torni toimimist ning vee liikumist tutvustab torni paigaldatud veetorni makett. Infotahvel koos raudteejaama helidega on paigaldatud ka väljapoole veetorni. Tänu nendele saab tutvuda raudteejaama, veetorni ja ronge puudutavate detailide ja ajalooga. Lisaks on paigaldatud ka selfitamise koht koos juhtnööridega endast pildi tegemiseks koos torniga.

Pildid
------

* Risti raudteejaam, eestvaates, 2010. aasta suviRisti raudteejaam, eestvaates, 2010. aasta suvi
* Risti raudteejaama veetorn, 2010. aasta suviRisti raudteejaama veetorn, 2010. aasta suvi
* Küüditatute mälestusmärk Risti raudteejaamas, 2010. aasta suviKüüditatute mälestusmärk Risti raudteejaamas, 2010. aasta suvi
* Risti jaamahoone tagantvaates, 2014. aasta suviRisti jaamahoone tagantvaates, 2014. aasta suvi
* Küüditatute mälestusmärk Risti jaamasKüüditatute mälestusmärk Risti jaamas

Viited
------

1. ↑  Risti raudteejaam • XX sajandi arhitektuur • Kultuurimälestiste riiklik register
2. ↑  Haapsalu raudteega jõutakse Ristini 2024. aastal; ERR uudised, 19.08.2021
3. ↑  Haapsalu raudtee pikendamine liigub teadmata tulevikku; Äripäev, 30.06.2022
4. ↑  "EVR Kaart # Risti, invent. aeg 14.06.2004". Originaali arhiivikoopia seisuga 1.03.2014. Vaadatud 1.03.2014.
5. ↑  Välja, Leele (2012). *20. sajandi Eesti raudteejaamad. Alusuuring* (PDF). Tallinn: Kultuurimälestiste riiklik register. Lk 16-17. Vaadatud 24.12.2022.
6. ↑  Kingitus reisijatele; Eesti Raudteelane : Eesti Raudtee Valitsuse ja Ametiühingu Vabariikliku Komitee häälekandja, nr. 87, 26. juuli 1962 (DIGAR)
7. ↑  Pole kuskil mälestada. Eesti Päevaleht (Rootsi), 8. aprill 2015
8. ↑  "Risti raudteejaam, Avasta Läänemaa". Originaali arhiivikoopia seisuga 20. mai 2013. Vaadatud 1. märtsil 2014.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Risti raudteejaam** |

* Haapsalu raudtee - Risti, EESTIMAA BLOGI 7. mai 2012
* "Risti rahvas ootab 2. augustil raudteejaamas rongi" - Läänlane, 28.07.2014
* "Risti raudteejaamas: Kui ootaja aeg on pikk, olgu see siis vähemasti lõbus!" - Lääne Elu, 06.08.2014
* "Risti raudteejaam tuleb alevile lähemale" - Lääne Elu, 01.10.2020
* Risti Raudteejaam; Facebook-i leht
* Pilte; Baltic Trains Picture Gallery

|  |  |  |
| --- | --- | --- |
| **Eelnev peatus** | **Endine raudteepeatus**  | **Järgnev peatus** |
|  Metsa |  **Risti** | Vaharu  |